alexandrainst/scandi-wiki huggingface dataset:
Galaxian

Galaxian er tölvuleikur sem Namco þróaði og gaf út í Japan í október 1979. Leikurinn átti að veita Space Invaders frá Taito samkeppni. Líkt og í Space Invaders stýrir leikmaður geimskipi neðst á skjánum og getur fært það til hægri eða vinstri. Ofan við það eru raðir af geimverum sem færast taktfast neðar á skjáinn og varpa sprengjum á geimskip leikmannsins. Helsta nýjung leiksins var að með vissu millibili steypa geimverurnar sér niður að geimskipi leikmannsins sem gerði leikinn erfiðari en í Space Invaders. Leikurinn var einn þeirra fyrstu sem nýttu sér litaskjá til hins ýtrasta með marglitum kvikum og sprengingum, bakgrunnstónlist og stjörnuhiminn í bakgrunni sem rúllar upp eftir skjánum. Leikurinn sló í gegn og tveimur árum síðar gaf Namco út framhaldsleikinn Galaga sem náði líka miklum vinsældum.

Spilakassaleikir
Skotleikir
Japanskir tölvuleikir
Tölvuleikir frá 1979
Google Docs

Google Docs, Sheets og Slides eru ókeypis skrifstofuhugbúnaður (ritvinnsluforrit, töflureiknir og glæruforrit) með vefviðmót frá Google. Hægt er að nota þessi forrit, og mörg önnur, í skráahýsingaþjónustu Google, Google Drive. Hægt er að búa til skjöl, deila þeim með öðrum notendum og breyta þeim í samvinnu. Google Docs er nátengt Google Drive. Öll skjöl sem búin eru til í Google Docs eru sjálfvirkt vistuð í Google Drive. 

Google Docs er aðgengilegt sem vefforrit og sem smáforrit fyrir Chrome og Android þar sem hægt er að stofna og breyta skjölum án tengingar við Internetið. Hægt er að sækja skjölin í ýmsu sniði, svo sem Microsoft Office-sniðum og sem PDF-skjöl. 

Google Docs byggir á vefritvinnsluforritinu Writely sem var hleypt af stokkunum árið 2005 og Google Spreadsheets sem Google gaf út árið 2006. Fyrr það ár keypti Google fyrirtækið á bak við Writely. Árið 2007 fengu ákveðnir hópar notenda að prófa forritin sem þá voru í betu og sama ár bættist glæruforritið við eftir kaup Google á Tonic Systems. Árið 2009 voru forritin gefin út. Árið 2012 voru þau felld undir skráahýsingarþjónustuna Google Drive.

Tenglar
 Google Docs

Skrifstofuhugbúnaður
Vefforrit
Google
Glæruforrit

Glæruforrit er notendahugbúnaður til að búa til glærusýningu: röð af „glærum“ eða spjöldum sem ætluð eru til birtingar á tjaldi eða skjá. Helstu hlutar glæruforrita eru ritill til að setja upp myndir og texta, og ýmis sýningarvirkni eins og tímasettar flettingar, hreyfðar flettingar og framsögunótur fyrir fyrirlesara. Öflug glæruforrit styðja gerð hreyfimynda, gagnvirkni, hljóð- og myndbandsupptöku og fleira. Algengt er að glæruforrit séu hluti af skrifstofuhugbúnaði.

Fyrsta glæruforritið sem kom á markað var VCN ExecuVision árið 1982. Algeng glæruforrit eru Microsoft PowerPoint, Apple Keynote og LibreOffice Impress, og vefforritin Google Docs, Emaze og Prezi. 

 
Skrifstofuhugbúnaður
Stafræn borgaravitund

Stafræn borgaravitund (e. digital citizenship) er að hafa þekkingu, færni og viðhorf sem þarf til að sýna ábyrga og virðingaverða hegðun þegar tækni er notuð eða þegar tekið er þátt í stafrænu umhverfi.
Hún er víðtækari en almennar siðareglur í tölvupóstsamskiptum og snýst um að forðast ritstuld, hvernig á að finna og meta upplýsingar, virða höfundarétt, vernda persónuupplýsingar, örugga netnotkun, og vita hvernig á að takast á við neteinelti.

Við erum að undirbúa nemendur til þrífast á 21. öldinni. Stafræn borgaravitund, með áherslu á bæði siðferðilega hegðun og öryggi, er lykilþáttur í að kenna nemendum að nota stafræna tækni til að nemendur nýti sem best möguleika sína í námi.

Skilgreining 
Hægt er að skipta stafræn borgaravitund í níu þætti:

 Aðgengi — Full þátttaka í stafrænu samfélagi. Til að tryggja öllum nemendum þessi grunn mannréttindi þarf að hafa í huga sama tækni hentar ekki öllum. Það þarf að hafa í aldur notandans í huga og taka tillit til fötlunar sé hún til staðar. Nemandi sem er sjónskertur/blindur getur ekki nýtt sér allt það sama og heilbrigður nemandi og getur þá þurft að velja tæki sem hentar honum.

 Verslun — Kaup og sala á netinu. Ólöglegt niðurhal, fjárhættuspil.
 Samskipti —Rafræn umferð upplýsinga. 
 Læsi — Þekking á því hvenær og hvernig viðeigandi er að nota stafræna tækni. Miðlalæsi.
 Siðfærði — Siðgæðisvitund sem búist er við af notendum stafrænnar tækni. Neteinelti.
 Lög og reglur — Lög og reglur sem gilda um tækninotkun. Auðkennisþjófnaður, ólöglegt niðurhal.
 Réttindi og ábyrgð — Réttindi og frelsi sem notendur stafrænnar tækni hafa og þær væntingar um ábyrga hegðun sem fylgja því. Réttur barna til verndar gegn skaðlegu efni, friðhelgi einkalífs, Við berum ábyrgð á því sem við segjum og gerum.
 Heilsa og velferð — Líkamleg og sálræn heilsa í tengslum við notkun stafrænnar tækni. Tölvunotkun getur valdið álagi á líkamann, netávani.
 Öryggi — Varúðarráðstafanir sem hver og einn notandi þarf að gera til að tryggja öryggi sitt. Netsíur, Facebook ekki fyrir yngri en 13 ára.

Heimildir 
 Stafræn borgaravitund, efni á íslensku
 Digital Citizenship, skilgreining á ensku

Samfélagið
Tölvur
Prinsinn af Wales

Prinsinn af Wales (enska: Prince of Wales, velska: Tywysog Cymru) er titill sem er veittur óumdeildum arftaka bresku krúnunnar. Núverandi prinsinn af Wales er Vilhjálmur prins, elsti sonur Karls 3., konungs Bretlands og fjórtán annarra samveldisríkja og leiðtoga Breska samveldisins, til hvers heyra 53 ríki.

Hlutverk 
Prinsinn af Wales er óumdeildur arftaki bresku krúnunnar. Hann hefur ekkert opinbert hlutverk eða ábyrgð sem hefur verið skipað af þinginu eða lögum. Hann fer þó í opinberar heimsóknir og er fulltrúi konungsins þegar hann getur ekki mætt á athöfnum og viðburðum.

Vilhjálmur prins, eins og margir fyrri prinsar of Wales, er líka hertoginn af Cornwall og sér því um hertogadæmið Cornwall, sem fjármagnar arftaka krúnunnar með sjóðum og landareignum.

Breska konungsveldið
Höll

Höll er mikilfenglegt setur og heimili fyrir þjóðhöfðinga eða aðra opinbera manneskju eins og biskup eða erkibiskup. Hallir er víða að finna í Evrópu en í mörgum þeirra býr aðallinn. Í dag eru margar hallir notaðar í öðrum tilgangi en heimili, til dæmis sem þinghús, söfn, hótel eða skrifstofur.

Tengt efni 
 Listi yfir hallir
 Kastali

Byggingar
Ríkistrúarbrögð

Ríkistrúarbrögð eru trúarbrögð sem ríkisvaldið styður. Þótt ríki hafi opinber trúarbrögð, og sé ekki veraldlegt, er það ekki endilega klerkaveldi. Hugtökin þjóðkirkja eða ríkiskirkja eru oft mikið notuð, en það felur í sér að kirkjur eru studdar af ríkinu. Slíkar kirkjur eru ekki endilega undir stjórn ríkisins, en gætu verið fjármögnuð að hluta til eða fullkomlega af ríkinu. Ennfremur er ríkið ekki endilega undir stjórn kirkjunnar.

Umfang og eðli stuðnings ríkis við trúarbrögð eru mismunandi eftir löndum. Einfaldasta fyrirkomulag stuðnings er áhersla á ákveðin trúarbrögð (með eða án fjárhagslegs stuðnings) ásamt trúfrelsi. Strangasta fyrirkomulagið getur falið í sér bann á öllum trúarbrögðum nema þeim opinberu.

Einu ríkistrúarbrögðin í dag eru kristni, íslam og búddismi.

Tengt efni 
 Aðskilnaður ríkis og kirkju
 Íslenska þjóðkirkjan
 Veraldarhyggja

Ríkistrúarbrögð
Aðskilnaður ríkis og kirkju
Ríkiskirkjur
Aðskilnaður ríkis og kirkju

Aðskilnaður ríkis og kirkju lýsir tengslum þjóðríkis við trúfélög. Hugtakið getur átt við sköpun veraldlegs ríkis eða breytt samband ríkis og trúarbragða. 

Þó að hugtakið hafi verið tekið upp í nokkrum löndum er gráða aðskilnaðar misjöfn, en hún ræðst af lögum og afstöðu fólksins til hvernig sambandið milli ríkis og kirkju eigi að vera. Til dæmis, í landi þar sem skýr greinarmunur er gerður á ríki og kirkju geti þau samt haft tengsl í „armslengd“, þar sem þau hafa samskipti sem sjálfstæðar stofnanir. Í sumum löndum, til dæmis Frakklandi og Tyrklandi, er gengið enn lengri en þar ríkir lögmálið laïcité. Hins vegar í löndum þar sem samfélagið er veraldlegt, eins og Bretlandi og Danmörku, eru opinber tengsl ríkis við kirkjuna skráð í stjórnarskránni.

Aðskilnaður ríkis og kirkju á sér hliðstæðu við önnur hugtök á borð við veraldarhyggju, aðskilnaðarhyggju og trúfrelsi. Í mörgum Evrópulöndum hafa ríkið smátt saman tekið við hlutverk kirkjunnar í gegnum aldirnar sem hefur getið af sér veraldlegt samfélag.

Tengt efni 
 Ríkistrúarbrögð
 Trúleysi

Aðskilnaður ríkis og kirkju
Stjórnmál og trúarbrögð
Veraldarhyggja
Kristbjörg Kjeld

Kristbjörg Þorkelína Kjeld (fædd 18. júní 1935 í Reykjavík) er íslensk leikkona. Kristbjörg er ein þekktasta og reynslumesta leikkona landsins en leikferill hennar spannar tæp 70 ár en hún steig fyrst á svið árið 1955.

Ævi 
Kristbjörg fæddist í Reykjavík en ólst upp í Innri-Njarðvík til fermingaraldurs en fluttist þá til Hafnarfjarðar og hóf nám við Flensborgarskóla. Foreldrar Kristbjargar voru Jóna Guðrún Finnbogadóttir Kjeld (1911-1994) húsmóðir og Jens Sófus Matthíasson Kjeld (1908-1980) smiður fæddur í Færeyjum. 

Kristbjörg lauk námi frá Leiklistarskóla Þjóðleikhússins árið 1958 og var áheyrnarnemandi við Leiklistarskóla Konunglega leikhússins í Kaupmannahöfn frá 1959-1960. Árið 1992 lauk hún námi í uppeldis- og kennslufræðum frá Kennaraháskóla Íslands. 

Kristbjörg gekk í hjónaband með Guðmundi Steinssyni (1925-1996) leikritahöfundi árið 1962. Þau eignuðust eina dóttur, Þórunni (f. 1974) sem þau ættleiddu frá Kolumbíu árið 1974 en fyrir átti Kristbjörg soninn Jens Guðjón (f. 1954).

Starfsferill 
Eftir að Kristbjörg lauk námi við Flensborgarskólann starfaði hún um tíma í verslun í Hafnarfirði og á skrifstofu leigubílastöðvarinnar Hreyfils.

Leikferill hennar spannar tæp 70 ár en fyrsta hlutverk hennar var þegar hún var 15 ára gömul og lék heimskonu í verkinu Aumingja Hanna sem sýnt var hjá áhugaleikfélagi í Hafnarfirði. Hún var fastráðinn leikkona í Þjóðleikhúsinu frá 1957-2005 en hefur einnig leikið í Borgarleikhúsinu, hjá Leikfélagi Akureyrar og Frú Emilíu. Hún var einn af stofnendum leikhópsins Grímu árið 1962 og leikstýrði með hópnum. Á árunum 1986-1998 var hún kennari við Leiklistarskóla Íslands.

Kristbjörg hefur leikið í fjölda íslenskra kvikmynda og meðal þekktustu hlutverka hennar má nefna hlutverk í kvikmyndunum 79 af stöðinni árið 1962 og í Mamma Gógó árið 2010.

Hún lét af störfum hjá Þjóðleikhúsinu vegna aldurs árið 2005 þá sjötug en frá þeim tíma hefur hún leikið í fjölda verka á sviði, í sjónvarpi og kvikmyndum.

Ferill í kvikmyndum og sjónvarpsþáttum

Viðurkenningar 

 1996 - Menningarverðlaun DV fyrir hlutverk Möllu í Taktu lagið Lóa.
 1998 - Riddarakross Hinnar íslensku fálkaorðu fyrir leiklistarstörf.
 2001 - Edduverðlaun sem besta leikkona í aukahlutverki í kvikmyndinni Mávahlátur
 2004 - Edduverðlaun sem besta leikkona í aukahlutverki í kvikmyndinni Kaldaljós
 2011 - Besta leikkonan á alþjóðlegu kvikmyndahátíðinni Funchal IFF á Madeira fyrir hlutverk í myndinni Mamma Gógó
 2013 - Grímuverðlaun sem besta leikkona í aðalhlutverki fyrir Jónsmessunótt í Þjóðleikhúsinu
 2014 - Heiður­sverðlaun Leik­list­ar­sam­bands Íslands fyr­ir ævi­starf í þágu sviðslista á Íslandi
 2017 - Heiðursverðlaunahafi Menningarverðlauna DV
 2020 - Grímuverðlaun sem besta leikkona í aukahlutverki fyrir hlutverk í Er ég mamma mín?

Tenglar 
 Umfjöllun á IMDB
 Um líf og list Kristbjargar Kjeld  Rúv

Tilvísanir 
Íslenskar konur
Íslenskar leikkonur
Handhafar riddarakross Hinnar íslensku fálkaorðu
Handhafar Grímunnar
Handhafar Edduverðlaunanna
Íslenskir leikarar
Kenning og sáttmálar

Kenning og sáttmálar er rit í 138 köflum með opinberunum sem Joseph Smith, stofnandi Kirkju Jesú Krists hinna síðari daga heilögu, sagðist hafa orðið fyrir.

Samkvæmt boðun Mormóna er Kenning og sáttmálar safn opinberana og innblásinna yfirlýsinga sem gefnar voru fyrir stofnun og stjórn Guðs ríkis á jörðu á síðustu dögum. Þó að flestum köflunum sé beint til meðlima Kirkju Jesú Krists hinna síðari daga heilögu, eru þeir einnig ætlaðir öllum utan kirkjunnar líka.

Verkið er eitt af helgiritum Mormóna ásamt Biblíunni, Mormónsbók og Hinni dýrmætu perlu. Kenning og sáttmálar hefur þó sérstöðu vegna þess að hún er ekki þýðing á fornum ritum heldur nýtt rit, sem Guð, samkvæmt trú Mormóna, gaf með útvöldum spámönnum sínum til endurreisnar heilögu verki sínu og til stofnunar Guðs ríkis á jörðu á þessum dögum.

Tilurð 
Þessar opinberanir eiga að hafa fengist sem svar við bæn og snertu eigið líf þeirra sem í hlut áttu. Spámaðurinn og aðstoðarmenn hans leituðu guðlegrar handleiðslu og þessar opinberanir eiga að sýna að þeir fengu hana. Í opinberununum er sýnd endurreisn og afhjúpun fagnaðarerindis Jesú Krists og upphaf þessarar ráðstöfunar í fyllingu tímanna. Í þessum opinberunum er einnig lýst flutning kirkjunnar í vesturátt frá New York og Pennsylvaníu til Ohio, Missouri, Illinois og að lokum til hinna miklu dala Vestur-Ameríku og baráttu hinna heilögu við að byggja upp Síon á jörðu á þessum tímum.

Uppbygging 
Nokkrir fyrstu kaflarnir fjalla um mál varðandi þýðingu og útgáfu Mormónsbókar. Sumir síðari kaflarnir endurspegla verk spámannsins Josephs Smith við innblásna þýðingu á Biblíunni, en margir kaflar fengust meðan á því stóð.

Í opinberununum eru kenningarnar settar fram um:
eðli guðdómsins
uppruna mannsins
raunveruleika Satans
tilgang jarðlífsins
nauðsyn hlýðni
þörfina fyrir iðrun
starf hins heilaga anda
helgiathafnir og framkvæmdir er varða sáluhjálp
örlög jarðarinnar
framtíðarástand mannsins eftir upprisuna og dóminn
eilíft hjónaband
eilíft eðli fjölskyldunnar
  
Eins um stjórnaruppbyggingu kirkjunnar varðandi:
köllun biskupa
æðsta forsætisráðið
ráð hinna tólf
hina sjötíu 
stofnun annarra embætta og sveita.

Tenglar 
 kirkjajesukrists.is - Vefur Kirkju Jesú Krists hinna síðari daga heilögu á Íslandi
 LDS.org - Opinber vefur móðurkirkjunnar í Bandaríkjunum
 Kenning og sáttmálar - lds.org
 Kenning og sáttmálar (pdf)
 scriptures.lds.org - Ritningar mormóna í vefbúningi (á ensku)

Mormónatrú
Helgi Sigurður Guðmundsson

Helgi Sig­urður Guðmunds­son (fædd­ur 29. des­em­ber 1948 í Reykja­vík, d. 30. apríl 2013) var íslenskur athafnamaður í viðskiptalífinu og áhrifamaður innan Framsóknarflokksins. Blaðamaðurinn Jóhann Hauksson sagði að Helgi hefði verið „eins konar talsmaður og hagsmunavörður Framsóknarflokksins í fjármálalífinu”.

Tilvitnanir

Tenglar 
 And­lát: Helgi Sig­urður Guðmunds­son
 Fékk 200 milljónir eftir einkavæðingu

Íslenskir viðskiptamenn
Framsóknarflokkurinn
Pokabuxur

Pokabuxur eru buxur sem eru víðar um skálmar en teknar saman um hné. Slíkar buxur voru vinsæll  klæðnaður karlmanna og drengja á fyrri hluta 20. aldar í Bandaríkjunum. Ökklasíðar pokabuxur voru notaðar af skíðafólki fyrir seinni heimsstyrjöldina.

fatnaður
Ólöf eskimói

Ólöf Sölvadóttir eða Ólöf eskimói var smávaxin kona um 1,22 m á hæð sem fæddist á Ytri-Löngumýri í Svínavatnshreppi í  Blöndudal í Húnavatnssýslu  árið 1858 en fór til Vesturheims með föður sínum, stjúpmóður og systkinum árið 1876 og bjó fjölskyldan eitt ár í  Nýja Íslandi en flutti síðan til Winnipeg. Ólöf var fyrst vinnukona en starfaði svo með fjölleikahúsum og bjó til sýningaratriði þar sem hún sagði frá uppvexti sínum á Grænlandi. Hún var þekktur og virtur fyrirlesari um tíma. Ekki komst upp um blekkingar hennar á meðan hún lifði og var ævisaga hennar  Olof Krarer, the Esquimaux Lady: A Story of Her Native Home skráð af Albert S. Post og kom út árið 1887.

Inga Dóra Björnsdóttur mannfræðingur skrifaði bókina Ólöf eskimói - ævisaga íslensks dvergs í Vesturheimi um rannsóknir sínar á lífi Ólafar.

Heimildir 
 Íslensk kona í gervi eskimóa Morgunblaðið, Morgunblaðið B (05.05.2002), Blaðsíða 5
 Olof Krarer, the Esquimaux Lady: A Story of Her Native Home (Project Gutenberg)
 Ólöf eskimói (Forlagið)

Vestur-Íslendingar
Ahnighito

Ahnighito er loftsteinn úr járni sem rakst á jörðina fyrir um 10 þúsund árum. Stór loftsteinn sem þá rakst á jörðina splundraðist í þúsundir mola fyrir ofan Thulesvæðið á Grænlandi og dreifðust brotin þar yfir stórt svæði í grennd við Yorkshöfða (Cape York) og einkum þar sem þorpið Savissivik er. Ahnighito er langstærsta brotið sem fundist hefur úr þessum loftsteini og er um 31 tonna þungur. Það fannst á ey sem nú er kölluð Meteoritöen eða Loftsteinseyja.

Inúítar á Grænlandi nýttu járnið í steinunum í margar aldir. Fyrstu heimildir um steinana bárust til vísindamanna á Vesturlöndum um 1818 en fimm heimskautaleiðangrar sem farnir voru á árunum 1818 til 1883 leituðu að uppsprettu járnsins en fundu ekki. Landkönnuðurinn John Ross kom á þessar slóðir árið 1818 en hann var að leita að norðvestur siglingaleiðinni. Hann varð þess áskynja að Inúítar á Thulesvæðinu höfðu aðgang að járni og höfðu búið til beitta hnífa og afar vandaða járnodda á hvalskutla sína á meðan Inúítar á Grænlandsslóðum voru ennþá á steinöld. Nafnið Savissivik þýðir á máli Inúíta "staðurinn þar sem maður finnur járn". Ross fann ekki uppsprettu járnsins enda vildu Inúítar leyna staðnum sem þeir kölluðu járnfjallið. 

Ahnighito er stærsti steinninn af þremur sem Inúítar kölluðu tjaldið, konuna og hundinn eftir lögun þeirra. Ahnighito eða tjaldið var 31 tonn, konan var 2½ tonn og hundurinn var ½ tonn.

Árið 1864 komst Robert Peary að staðnum þar sem stærstu loftsteinastykkin voru því leiðsögumaður hans úr hópi Inúíta fylgdi honum þangað. Þremur árum seinna tókst Peary að koma Ahnighito á skipsfjöl og þaðan var siglt með hann til Bandaríkjanna. Nafnið Ahnighito kemur úr  grænlensku en rétt stafsetning væri Arnakittoq ("stelpukind"). Peary seldi svo steininn fyrir $40.000 til American Musem of Natural History og þar er steinninn ennþá til sýnis. Annað stórt stykki, Agpalilik (20 tonn), er varðveitt á safni í Kaupmannahöfn.

Heimildir 

  Járnsteinninn frá Thule (Haraldur Sigurðsson eldfjallafræðingur)
 Kenn Harper, How to Steal a Meteorite, Taissumani, April 4, 2008

Loftsteinar
Grænland
Ableton Live

Ableton Live er forrit til þess að semja og leika raftónlist á eða til þess að stýra hljóðgervlum.
Forritið er í þremur verðflokkum.

 Intro
 Takmarkað, en þó nóg til þess að byrja
 700+ hljóð sem taka um 4GB á harðadisknum
 Einungis 3 hljóðfæri og 26 effektar

 Standard
 Allt sem þarf og meira til
 1100+ hljóð sem taka 11GB á harðadisknum
 3 hljóðfæri og 37 effektar

 Suite
 Heilt stúdíó í tölvunni
 3000+ hljóð sem taka 54GB á harðadisknum
 9 hljóðfæri og 40 effektar
 Max for Live

Dæmi um tónlistarmenn sem notað hafa Ableton Live 
 Skrillex
 Armin Van Buuren
 Daft Punk
 Mogwai
 Nine Inch Nails
 Pete Townshend
 Robert Henke (AKA Monolake)

Forritið er hægt að nota á tvenna vegu með Session view og Arrangement view. Session view er hugsað fyrir þá tónlistarmenn sem eru að spila sína tónlist á tónleikum "live" og er þá oft notast við ýmiss MIDI stjórntæki, eins og til dæmis Akai APC40. Í þessum ham eru svo kölluð clips sett í gang til þess að mynda tónlistina.

Arrangement er hugsað fyrir þá sem eru að setja upp sína tónlist fyrirfram og jafnvel til þess að svo yfirfæra tónlistina í skrá sem hægt er að hlusta á eða brenna á disk. Einnig er hægt að setja aðal laglínuna upp í arrangement og nota svo session haminn á tónleikum til þess að fyrr upp í til tilbreytinga.

Tilvísanir

Tenglar 
 Artists list that use Ableton Live

 
Tónlistarforrit
Pebble

Pebble er snjallúr þróað af Pebble Technology Corporation. Það var fyrsta sinnar tegundar sem kom á markað og virkaði bæði fyrir Android og iOS stýrikerfið. Fyrsta útgáfan kom út árið 2013 og var hún fjármögnuð í gegnum Kickstarter. Úrið er með baklýstum 1,26 tommu rafeindapappírsskjá og fæst í tveimur útgáfum: Pebble og Pebble Steel. Úrin eru með svipaða virkni, tengjast bæði símanum í gegnum Bluetooth, skilaboð, tölvupóstur, símtöl og tilkynningar frá samfélagsmiðlum birtast á skjánum, en úrin titra einnig þegar skilaboð berast á samtengdu tækni.

Pebble Steel 

Pebble Steel var kynnt til sögunnar á CES-ráðstefnunni árið 2014. Úrið er þynnra, og er ytra lag úrsins úr ryðfríu stáli. Úrið kemur með leður ól en einnig er hægt að fá ól úr ryðfríu stáli. Úrið er vatnshelt niður að 50m og ólíkt öðrum snjallúrum þar sem rafhlaðan endist í allt að 7 daga.

Fjármögnun 
Pebble-verkefnið byrjaði út fra Kickstarter-söfnun sem sett var á stað árið 2012. Eric Migicovsky hóf Kickstarter söfnunina þann 11. apríl 2012 með það takmark að safna $100.000. Þeir sem ákváðu að styrkja verkefnið um að minnsta kosti $115 áttu að fá Pebble úr þegar framleiðsla hæfist. Eftir einungis tvær klukkustundir var búið að fjármagna framleiðsluna og innan sex daga var þetta orðin stærsta fjármögnun Kickstarter og búið að styrkja Migicovsky um $4,7 milljónir. Þegar fjármögnun verkefnisins lauk þann 18. mai 2012 var búið að safna $10,3 milljónum.. Hægt er að skoða Kickstarter síðuna hérna.

Listi yfir upphæðir sem hægt var að styrkja verkefnið um 

Samtals voru 68.929 einstaklingar sem styrktu verkefnið fyrir samtals $10.266.845.

Heimildir 

Snjallúr
John Ross

John Ross (24. júní 1777 – 30. ágúst 1856) var landkönnuður á Norðurslóðum og breskur sjóliðsforingi. Hann fór í nokkra leiðangra til að kanna siglingarleiðir. 

Árið 1818 stýrði hann heimskautaleiðangri á vegum breska sjóhersins og var sá leiðangur fyrsta tilraun til að finna siglingaleið Norðvesturleiðina. Hann lagði af stað frá London í apríl 1818 með skipinu Isabella og í förinni var einnig skipið Alexander undir forustu William Edward Parry. Skipin sigldu rangsælis kringum Baffinflóa og endurtóku athuganir William Baffin sem gerðar voru tvö hundruð árum fyrr. 

Þessi leiðangur bætti litlu við þekkingu sem fyrir var á þessu svæði en opnaði siglingaleið fyrir hvalveiðiskip til norðurhluta Baffinsflóa.

Breskir landkönnuðir
Könnun Norður-Heimskautsins
Tab

Tab er sykurlaus gosdrykkur sem Coca-Cola Company setti á markað árið 1963. Hann átti að keppa við kóladrykkinn Diet Rite frá Royal Crown. Drykkurinn er kóladrykkur sættur með sakkaríni. Árið 1982 kom síðan Diet Coke á markað og varð fljótlega vinsælla en Tab.

Á Íslandi var Tab framleitt af Vífilfelli frá 1982 til 2007.

gosdrykkir
Kóladrykkir
Coca-Cola Company
Segulómun

Segulómun  eða MRI er læknisfræðileg rannsókn sem notuð er til að greina sjúkdóma. Rannsóknin er framkvæmd með sérstöku tæki þannig að segulsvið og útvarpsbylgjur búa til myndir af líkamanum og getur tækið tekið þunnar sneiðmyndir af hvaða hluta líkamans sem er frá hvaða sjónarhóli sem er.

Segulómtæki virka þannig að þau nýta sér seguleiginleika vetnisatóma vatns í líkamanum og býr til mynd út frá því.

Starfræn segulómmyndun (fMRI) er notkun á MRI til að mæla virkni í heila eða mænu. Mælingin er þó óbein og byggir fremur á breytingum á blóðflæði og súrefnisnotkun sem talin er fylgja breytingum í taugavirkni. Aðalkostur starfrænnar segulómmyndunar er að hún krefst ekki inngrips, það er vefir líkamans skaddast ekki. Starfræn segulómmyndun hefur aftur á móti ekki sérlega góða tímaupplausn, það er erfitt getur verið að fylgjast náið með því hvernig virknin breytist með tíma. Aftur á móti er rýmdarupplausn þokkaleg, það er hægt er að staðsetja virknina nokkuð návæmlega í taugakerfinu.

Heimildir 
* Segulómun (doktor.is) 
 

Taugavísindi
Cheech & Chong

Cheech & Chong eru leikaradúett bandarísku gamanleikaranna Cheech Marin og Tommy Chong. Þeir nutu mikilla vinsælda á 8. og 9. áratug 20. aldar fyrir uppistand og gamanmyndir þar sem þeir koma fram sem seinheppnir hasshausar með vísun í hippamenningu 7. áratugarins. Þeir hafa gefið út ellefu hljómplötur og gert sex kvikmyndir auk þess að koma fram í aukahlutverkum. Þegar vinsældir þeirra tók að dala um miðjan 9. áratuginn slitu þeir samstarfinu. Frá 2008 hafa þeir komið fram saman með uppistand og árið 2014 tilkynntu þeir að þeir ynnu saman að nýrri kvikmynd.

Leikaradúettar
Bandarískir gamanleikarar
Marty Feldman

Martin Alan „Marty“ Feldman (8. júlí 1934 – 2. desember 1982) var enskur gamanleikari, auðþekktur á útstæðum og skjálgum augum. Hann hóf feril sinn í breskum sjónvarpsþáttum á 7. áratug 20. aldar, fyrst sem handritshöfundur og síðan sem leikari í þáttaröðunum At Last the 1948 Show (1967-8) og Marty (1968-9) í samstarfi við Tim Brooke-Taylor og Barry Took og nokkra af þeim leikurum sem síðar urðu Monty Python-hópurinn. Á 8. áratugnum lék hann í fjölda kvikmynda á borð við Frankenstein hinn ungi (1974) og Ævintýri hins gáfaða bróður Sherlock Holmes (1975), báðar með Gene Wilder, og Þögul mynd (1976) eftir Mel Brooks. Sjálfur leikstýrði hann myndunum Síðasta endurtaka Beau Geste (1977) og Munkur á glapstigum (1980). Síðasta kvikmyndin sem hann lék í var Gulskeggur (1983) en við tökur á henni fékk hann hjartaáfall og lést 48 ára að aldri.

Breskir gamanleikarar